Izjave o Uredbi (EU) 2021/2115 Evropskega parlamenta in Sveta z dne 2. decembra 2021 o določitvi pravil o podpori za strateške načrte, ki jih pripravijo države članice v okviru skupne kmetijske politike (strateški načrti SKP) in se financirajo iz Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP), ter o razveljavitvi uredb (EU) št. 1305/2013 in (EU) št. 1307/2013 (1)

(2021/C 488/01)

Izjava Sveta o poenostavitvi SKP

Novi model izvajanja bi moral omogočati nadomestitev potrjevanja odhodkov na podlagi skladnosti s potrjevanjem odhodkov na podlagi smotrnosti, pri čemer bi zasnova sistemov nadzora in sankcij potekala na nacionalni ravni, saj gre za vprašanje subsidiarnosti, ki je prepuščeno državam članicam.

Svet zahteva, da se v določbah, ki jih bo Komisija objavila v prihodnjih smernicah, v celoti upošteva utemeljitev novega modela izvajanja. Te ne bi smele privesti do ponovne uvedbe zahtev glede skladnosti, ki bi presegale področje uporabe, opredeljeno v členu 37 horizontalne uredbe.

Zlasti bi morale zagotoviti boljši okvir za postopek določitve zneskov, ki se izključijo iz financiranja EU, v skladu s sedanjim načrtovanjem programov, in sicer ob upoštevanju narave kršitve, da se zagotovi njihova sorazmernost s stopnjo finančne škode, povzročene EU, zlasti za učinke nepravilnosti, povezanih s pogojenostjo. V zvezi s tem pozivamo k nadaljnji pojasnitvi opredelitve resnih pomanjkljivosti v sistemih upravljanja. Pomanjkljivost se lahko odkrije pri ocenjevanju delovanja organov upravljanja in osnovnih zahtev Unije, vključno s sistemi poročanja. Do tega lahko pride ob pregledu sistema notranjih kontrol, vključno s preverjanjem skladnosti. Finančni popravki bi morali biti omejeni na scenarije, ob katerih se odkrijejo resne sistemske pomanjkljivosti v sistemih upravljanja. Znesek, ki ga je treba izključiti, bi moral biti povezan z neprimerno porabljenim zneskom ali upravnimi sankcijami, ki bi se uporabile. Uporaba pavšalnih popravkov bi morala biti omejena na primere, v katerih ni mogoče izračunati natančnega neprimerno porabljenega zneska.

Poleg tega bo moralo biti v smernicah določeno, da so preverjanja, ki se pričakujejo od certifikacijskih organov, omejena, kar zadeva ocenjevanje sistemov upravljanja, in sicer na uporabo pravil Unije v okviru teh sistemov, ne da bi ga razširili na pogoje za upravičenost posameznih upravičencev, določene v strateških načrtih SKP.

Svet Komisijo poziva, naj v skladu z napovedanimi cilji zagotovi, da novi model izvajanja ne bo povzročil znatnega povečanja bremena za države članice, temveč bo prinesel splošno poenostavitev, hkrati pa zagotovil zaščito finančnih interesov Unije, zlasti prek postopka odobritve strateških načrtov SKP in izvajanja člena 59 horizontalne uredbe. Svet Komisijo poziva tudi, naj ne ukine upravnih koristi, ki jih bo prinesla uvedba novega modela izvajanja, s tem da bi zahtevala dodatno poročanje z namenom spremljanja in ocenjevanja.

Skupna izjava Evropskega parlamenta in Sveta o socialni razsežnosti skupne kmetijske politike

Evropski parlament in Svet pozivata Komisijo, naj s študijo, ki se bo izvedla dve leti po prvih dveh letih izvajanja socialne pogojenosti v vseh državah članicah, spremlja vpliv mehanizma na delovne pogoje delavcev in delovanje sistema kazni ter po potrebi pripravi predloge za okrepitev socialne razsežnosti skupne kmetijske politike.

Komisija bo do leta 2025 ocenila izvedljivost vključitve člena 7(1) Uredbe (EU) št. 492/2011 Evropskega parlamenta in Sveta (2) o prostem gibanju delavcev v Prilogo XX in po potrebi pripravila ustrezne predloge.

Izjava Komisije o možnosti, da Belgija predloži dva strateška načrta SKP

Komisija glede na določbe člena 104 uredbe o strateških načrtih SKP, o kateri sta se dogovorila sozakonodajalca, in ob upoštevanju posebnega ustavnega okvira Belgije potrjuje, da bo sprejela, da Belgija predloži strateški načrt SKP za vsako zadevno zvezno enoto. To ne vpliva na pravne obveznosti Belgije na podlagi uredbe o strateških načrtih SKP niti jih ne spreminja.

Izjava Evropskega parlamenta o vlogi Evropskega sveta v zvezi z zakonodajnimi elementi skupne kmetijske politike

Evropski parlament obžaluje, da je Evropski svet v sklepih z dne 21. julija 2020 odločal tudi o zakonodajnih elementih skupne kmetijske politike, o katerih bi bilo treba v skladu s Pogodbama odločati po rednem zakonodajnem postopku. Po mnenju Evropskega parlamenta so te enostranske vnaprejšnje odločitve nesprejemljive in posegajo v njegove pravice, ki jih ima kot sozakonodajalec, ki je enakopraven Svetu.

Evropski parlament obžaluje, da zaradi tega Svet z njim ni želel začeti konstruktivnih pogajanj o teh elementih z utemeljitvijo, da je Evropski svet o njih že odločil.

Ugotavlja zlasti, da Svet ni začel konstruktivnih pogajanj o določbah o omejitvah in degresivnosti iz člena 17 ter o prožnosti med dodeljenimi finančnimi sredstvi za neposredna plačila in dodelitvami EKSRP iz člena 96, ter meni, da izid pogajanj o navedenih členih ni zadovoljiv.

Evropski parlament globoko obžaluje pristop Sveta in meni, da ogroža pravilno delovanje rednega zakonodajnega postopka. Zato vztraja, da se to v prihodnjih pogajanjih v rednem zakonodajnem postopku ne sme ponoviti.

(1) UL L 435, 6.12.2021, str. 1.

(2) Uredba (EU) št. 492/2011 Evropskega parlamenta in Sveta z dne 5. aprila 2011 o prostem gibanju delavcev v Uniji (UL L 141, 27.5.2011, str. 1).